Марко Ганчев
Песен за котарака в чизми, изпята от стар мишок

chitanka.info

Крачи, братче, котаракът

опашат и ботушат.

Трак — ботушите му тракат,

шашката му шатка: — Шат!

Все са негови земите

на маркиз де Карабас

и маркизите самите

негови са, ха на бас!

Тропа, братче, котаракът,

зер е негов тоя свят.

Трак — ботушите му тракат,

сабята му чатка: — Чат!

Нека тропа до небето

котарак с ботуш войнишки.

Лошото е само, дето

ние, драги мой, сме мишки…

1977

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.